CELEX: 32022R0054
Language: ro
Date: 2021-10-21 00:00:00
Title: Regulamentul delegat (UE) 2022/54 al Comisiei din 21 octombrie 2021 de modificare a Regulamentului delegat (UE) 2020/692 în ceea ce privește cerințele suplimentare privind intrarea în Uniune a anumitor ungulate care provin din Uniune, sunt deplasate într-o țară terță sau într-un teritoriu terț pentru a participa la evenimente, expoziții, prezentări și spectacole, după care sunt deplasate imediat înapoi în Uniune (Text cu relevanță pentru SEE)

17.1.2022   
               
               
                  RO
               
               
                  Jurnalul Oficial al Uniunii Europene
               
               
                  L 10/1
               
            
         REGULAMENTUL DELEGAT (UE) 2022/54 AL COMISIEI
         din 21 octombrie 2021
         de modificare a Regulamentului delegat (UE) 2020/692 în ceea ce privește cerințele suplimentare privind intrarea în Uniune a anumitor ungulate care provin din Uniune, sunt deplasate într-o țară terță sau într-un teritoriu terț pentru a participa la evenimente, expoziții, prezentări și spectacole, după care sunt deplasate imediat înapoi în Uniune
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (1), în special articolul 239 alineatul (2),
         întrucât:
         
                     (1)
                  
                  
                     Regulamentul delegat (UE) 2020/692 al Comisiei (2) stabilește, printre altele, cerințe de sănătate animală privind intrarea în Uniune a transporturilor de anumite animale terestre deținute. Mai precis, partea VI din respectivul regulament delegat prevede norme speciale privind intrarea în Uniune a anumitor mărfuri care provin din Uniune și care se întorc în aceasta. În prezent, articolul 177 din Regulamentul delegat (UE) 2020/692 include doar norme speciale care trebuie respectate de caii înregistrați care provin din sau se întorc în Uniune după export temporar într-o țară terță sau într-un teritoriu terț sau într-o zonă din acestea pentru a participa la competiții, curse sau evenimente culturale ecvestre.
                  
               
                     (2)
                  
                  
                     Pentru a facilita participarea lor la evenimente, expoziții, prezentări și spectacole (denumite în continuare „evenimente”) care au loc în afara Uniunii, este necesar să se prevadă o derogare de la anumite cerințe generale de sănătate animală stabilite la articolul 11 din Regulamentul delegat (UE) 2020/692 pentru transporturile de ungulate care provin din Uniune, sunt deplasate într-o țară terță sau într-un teritoriu terț sau într-o zonă din acestea pentru a participa la evenimente, după care sunt deplasate imediat înapoi în Uniune. Cu toate acestea, pentru a reduce la minimum riscurile pentru sănătatea animalelor și ținând seama de actuala situație a sănătății animale în ceea ce privește anumite boli care afectează porcinele și păsările de curte, derogarea respectivă trebuie să fie limitată la anumite specii de ungulate, și anume la bovine, ovine și caprine (denumită în continuare „derogarea pentru ungulate”). Prin urmare, articolul 177 din Regulamentul delegat (UE) 2020/692 trebuie modificat pentru a include derogarea pentru ungulate.
                  
               
                     (3)
                  
                  
                     Normele speciale privind derogarea pentru ungulate trebuie să ia în considerare riscurile potențiale pentru sănătatea animală care ar putea rezulta din respectivele tipuri de deplasări în vederea participării la evenimente și trebuie să fie proporțională cu riscurile implicate pentru sănătatea animală. Prin urmare, aceste norme speciale trebuie să fie suficient de stricte pentru a asigura faptul că animalele care participă la evenimente nu intră în contact cu animale cu statut sanitar inferior, care nu respectă toate cerințele de sănătate animală prevăzute în legislația Uniunii.
                  
               
                     (4)
                  
                  
                     În plus, dată fiind similaritatea operațiunilor realizate în cadrul evenimentelor cu operațiunile realizate în centrele de colectare, este necesar să se stabilească cerințe echivalente cu cele aplicabile centrelor de colectare din țările sau teritoriile terțe, care sunt prevăzute la articolul 20 alineatul (2) litera (b) din Regulamentul delegat (UE) 2020/692 și care se bazează pe cerințele aplicabile în Uniune stabilite în Regulamentul delegat (UE) 2019/2035 al Comisiei (3).
                  
               
                     (5)
                  
                  
                     Pe lângă toate aceste măsuri de atenuare a riscurilor, este necesar, de asemenea, să se limiteze perioada în care animalele sunt expuse la riscurile potențiale pentru sănătatea animală generate de respectivele tipuri de deplasări în vederea participării la evenimente și de șederea lor în afara teritoriului Uniunii.
                  
               
                     (6)
                  
                  
                     Prin urmare, articolul 177 din Regulamentul delegat (UE) 2020/692 trebuie modificat în consecință,
                  
               ADOPTĂ PREZENTUL REGULAMENT:
         
            Articolul 1
            Articolul 177 din Regulamentul delegat (UE) 2020/692 se modifică după cum urmează:
            
                        1.
                     
                     
                        Titlul se înlocuiește cu următorul text:
                        
                           „Articolul 177
                           Cerințe suplimentare pentru intrarea în Uniune a anumitor ungulate care provin din Uniune, sunt deplasate într-o țară terță sau într-un teritoriu terț sau într-o zonă din acestea pentru a participa la evenimente, expoziții, prezentări și spectacole, după care sunt deplasate imediat înapoi în Uniune”.
                        
                     
                  
                        2.
                     
                     
                        Se adaugă următorul alineat:
                        
                           „(3)   Prin derogare de la articolul 11, transporturile de bovine, ovine și caprine care provin din Uniune și sunt deplasate pentru o perioadă de maximum 15 zile într-o țară terță, într-un teritoriu terț sau într-o zonă din acestea pentru a participa la evenimente, expoziții, prezentări sau spectacole (denumite în continuare „evenimente”) sunt autorizate să intre în Uniune din țara terță respectivă sau din teritoriul terț respectiv, cu condiția să respecte următoarele condiții:
                           
                                       (a)
                                    
                                    
                                       țara terță, teritoriul terț sau zona din acestea în care are loc evenimentul să fie listată pentru intrarea în Uniune a speciilor de animale vizate;
                                    
                                 
                                       (b)
                                    
                                    
                                       unitatea în care are loc evenimentul:
                                       
                                                   (i)
                                                
                                                
                                                   respectă cerințele aplicabile unităților în care se efectuează operațiuni de colectare de ungulate, prevăzute la articolul 20 alineatul (2) litera (b);
                                                
                                             
                                                   (ii)
                                                
                                                
                                                   la sosirea transportului în unitate și pe întreaga durată a evenimentului, nu deține decât bovine, ovine și caprine care respectă toate cerințele relevante stabilite în legislația Uniunii pentru intrarea acestor animale în Uniune;
                                                
                                             
                                 
                                       (c)
                                    
                                    
                                       expedierea transportului de animale din Uniune către unitatea menționată la litera (b) și de la unitatea respectivă către Uniune se realizează cu mijloace de transport care respectă cerințele generale privind mijloacele de transport pentru animale terestre stabilite la articolul 17 și fără a le descărca în nicio altă țară terță, în niciun alt teritoriu terț sau în nicio zonă din acestea;
                                    
                                 
                                       (d)
                                    
                                    
                                       animalele incluse în transport nu au avut niciun contact cu alte animale cu statut sanitar inferior, începând din momentul încărcării în vederea expedierii din Uniune către unitatea menționată la litera (b) și pe întreaga durată a evenimentului, până la sosirea lor înapoi în Uniune.”
                                    
                                 
                     
                  
         
            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 21 octombrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 84, 31.3.2016, p. 1.
         
            (2)  Regulamentul delegat (UE) 2020/692 al Comisiei din 30 ianuarie 2020 de completare a Regulamentului (UE) 2016/429 al Parlamentului European și al Consiliului în ceea ce privește normele privind intrarea în Uniune, precum și circulația și manipularea după intrare, a transporturilor de anumite animale, de materiale germinative și de produse de origine animală (JO L 174, 3.6.2020, p. 379).
         
            (3)  Regulamentul delegat (UE) 2019/2035 al Comisiei din 28 iunie 2019 de completare a Regulamentului (UE) 2016/429 al Parlamentului European și al Consiliului în ceea ce privește normele pentru unitățile care dețin animale terestre și incubatoare, precum și pentru trasabilitatea anumitor animale terestre deținute și a ouălor pentru incubație (JO L 314, 5.12.2019, p. 115).